정조 18년
甲寅十一月十六日辰時上御誠正閣時原任大臣閣臣藥房承候入侍吏兵判有司堂上御史同爲入侍時行左承旨沈晉賢假注書李允謙記注官金良倜記事官吳泰曾領府事蔡濟恭左議政金履素判府事金憙右議政李秉模提調徐有防副提調黃昇源原任直提學徐鼎修檢校直提學金載瓚檢校直閣李晩秀南公轍吏曹判書李致中兵曹判書具庠有司堂上戶曹判書沈頤之行副司直尹行恁醫官柳光翼等以次進伏訖濟恭等曰連日齋居之餘聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣有防曰醫官今旣待令診察聖候何如上曰置之上曰御史入侍出榻敎又敎曰御史輩隨到隨入事分付可也賤臣承命出傳與蔡弘遠朴崙壽鄭晩錫柳師模偕入進伏上曰漢江別將鄭來百露梁別將丁若鏞分揀前別將仍任出榻敎命師模讀書啓訖上曰吏兵判有司堂上持此啓本相議分等其中貪濫不法者大臣論勘其餘則諸宰出意見勘斷可也弘遠讀書啓至通津倅金履容還穀燒火事上曰非但不治其稟性太涉怪底以通津倅如是不法則他尙何說大抵雖罷黜如此等倅其後差去者亦安保其必勝於前倅也以是爲悶濟恭曰聖敎誠然矣命崙壽晩錫等讀書啓訖命就座上曰禮房承旨入侍出榻敎賤臣承命出傳與同副承旨李儒慶偕入進伏上命儒慶讀奏柑製試官訖命先退上曰御史之未及來待者催促入侍賤臣承命出傳與李肇源洪樂游鄭來百丁若鏞鄭履綏偕入進伏命肇源等讀書啓上曰通津富平京畿邑倅中罪之魁也其他別無黜陟之可論矣秉模曰然矣樂游讀書啓至長湍前府使徐有和老人加資錢徵捧事濟恭曰是豈成說乎此是推恩加資固當頌祝致賀之不暇而反徵加資錢者寧有如許無狀之人乎結錢七百兩貸用猶屬不法而至於此一款是豈爲官長者之所可爲者耶上命樂游還下去更探徐有和貪濫不法之罪以來仍命給馬牌濟恭曰徐有和自爲平山倅時以不治有名矣上曰究厥罪狀難以毛擧矣上曰諸宰持御史啓本姑爲退去與大臣相議區別少間更爲入侍可也諸臣承命退出上曰大臣備堂入侍諸臣以次進伏訖上曰左副承旨入侍出榻敎賤臣承命出傳與左副承旨洪仁浩偕入進伏履素曰卽見京畿三十六邑暗行御史書啓別單則衿川等四邑御史柳師模書啓中仁川安山之間堰畓之屬華城者偏受枯傷而土在之官不得任意給災事此則分付華城留守從實執卜爲宜各邑告歉雖有差等以今遑急賑貸無論歲前後抄賑事付之道臣審察民勢緩急從便救恤爲宜仁川地摠廳屯監濫徵稅穀事分付該廳各別嚴禁該屯監査問該廳移法司照律不飭之將臣不察之道臣從重推考何如上曰依爲之出擧條履素曰陽川等四邑御史蔡弘遠書啓中陽川白地徵稅三十結合施變通事道臣所請災結旣許準施則道內宜無白徵之弊而繡啓旣如此或由執災俵災之際不能精均之致更令道臣詳査均俵爲宜德浦津餉穀事令帥臣毋論錢與米使之從便捧上俾除民弊交河大同米太補給先下事分付道臣詳査委折以爲釐正後狀聞爲宜富平府使康命吉所論諸條無非不法而災結偸食免稅防納儲置之移補還穀之濫捧軍保米之科外添徵許多罪狀俱係難貰爲先罷黜令該府照法勘斷其所偸食之數一一徵出還給民間爲宜矣上曰依爲之康命吉渠雖與士夫有異處地何如則有此犯科萬萬痛駭令該府嚴査得情以爲照法重繩之地可也出擧條仍命書榻敎曰富平府使康命吉爲先罷黜令該府嚴査得情照法重繩履素曰通津前府使金履容拯米錢之料販而定價勒徵還米租之取剩而小斗分給勅需之犯用船人之加徵後坪白地之加稅還穀簸揚之燒火事未前聞事事痛駭似此貪婪不法之類不可以已遞而不論亦令該府拿問窮覈施以當律私用入己者亦依富平例推出還給民間爲宜矣上曰依爲之如許貪虐之習不可但以無狀論令該府各別嚴問期於得情以爲照法痛繩之地可也出擧條仍命書榻敎曰通津前府使金履容令該府各別嚴問期於得情照法痛繩履素曰楊根等兩邑御史鄭晩錫書啓中加平還布更於尤甚之次中次次抄上分數停退事令道臣更加詳察從便擧行楊根西終面所在尙方柴場收稅太過事南終面分院稅米與本邑戶役事分付各該衙門與道伯相議仍又關問該郡俾無貽弊之端楊加兩邑砲保禁御營保情錢多寡不均事人情雜費自有節目定式依節目施行無或濫觴之意分付各營門楊根所在守禦廳奴牙兵身米加捧一斗事令該廳卽爲釐正俾無偏苦之弊楊根所納橡實生葛等徵價事年前畿內諸邑以此飭禁不啻申嚴則飭墨未乾又此現發極爲駭然分付道臣各別嚴覈一一推給後當該守令摘發論罪何如上曰依爲之橡實生葛事前此飭禁何如且況爲所重必欲厚給其價民不受弊則不但楊根爲然關東某某邑兩南兵水營所管皆若此云楊根則爲先令道伯査問狀聞三道則自本司別關行會爲弊委折朝家已稔知無敢欺隱令東伯及兩道帥臣首實人狀聞今則植木幾皆爲之更勿以橡實松子求請於諸道事關飭華留可也出擧條履素曰坡州等四邑御史洪樂游書啓中坡州火稅每結加捧百斗而若或愆期移錄春還竝耗捧上事大是法外聞極驚駭令道臣更加詳査各別嚴防該邑監色自監營嚴刑懲礪事一體分付奉日場監考自耆老所差出收稅太濫依他場市例收稅事無論外邑與京司場市收稅非廟堂所可定式之事令該道該所從便釐正俾無濫稅之弊都會所以長官輪回事事係大變通分付道臣論理狀聞後稟處訓局摠廳屯穀濫徵事依仁川例分付豐德禁御軍所受還餉變通事旣受留餉又受邑還果爲難支之弊分付道臣量宜減數俾與邑民均一之地爲宜衍慶寺雜役弊瘼事係是陵寢守護之地其所軫恤與他自別分付道臣可減者減可禁者禁一一釐正後狀聞俾有實效何如上曰依爲之場稅雖非廟堂之所關係是民弊何異牛喘令道臣卽爲釐革豐德餉弊衍慶寺弊卽令道伯或査處或査實竝卽狀聞使繡衣詢瘼之擧期有實效可也出擧條履素曰積城等四邑御史丁若鏞書啓中漣川前縣監金養直還穀擅分而耗條則私用未捧虛留而文書則瞞報甚至五十餘災結之偸食七百石加留之取耗俱係贓汚令道臣另加嚴覈如法勘處所謂加留之分徵吏輩者使之査櫛釐正其所賣食計數徵出指徵無處者分數停退依繡啓施行金養直令該府拿問照法勘斷不能摘發之道臣竝從重推考朔寧前郡守康命吉罪狀方以見任富平事仰請嚴勘此亦分付道臣嚴査登聞後添問目取招何如上曰依爲之金養直當初差遣非不知不能堪任專爲酬勞之所重而伊後治績亦非不知始於今年考績點下者亦豈無深量而然乎大抵知其不堪而差遣卽朝廷之責何可專責道伯道伯勿推然法不可屈而令該府拿囚嚴問以聞可也出擧條仍命書榻敎曰漣川前縣監金養直令該府拿囚嚴問履素曰永平等兩邑御史鄭履綏書啓中抱川停代抄戶邑報五百餘戶而營門減削爲二百餘戶事營門所減必有委折令道臣更加詳査如有不可不加抄者量宜加抄抱川稷還一斗以小米三升代納事代捧旣有朝令分付道臣詳探民情一依準折代捧抱川所在守禦廳屯田混同疊徵於屯田外元帳付之地今年收稅比常年加爲一錢四分事非屯田而疊徵於元帳付已是法外荒年收稅之加倍於常稅亦係民弊分付該道該廳卽速釐正該屯監亦令照法勘處何如上曰依爲之出擧條履素曰陽智等兩邑御史鄭東觀書啓中勅需米租已捧者外依他還上例分數停退或以錢代捧待明秋還作本色事繡衣雖以民情爲言勑需設置法意至嚴一有闊狹後弊難言此則置之陽智縣守摠兩營屯穀加升之弊事旣云襲謬分付各該營嚴治屯校各別禁斷爲宜龍仁縣糧餉屯濫稅事旣付本邑收稅上納則濫徵之弊責在本邑嚴飭本邑從實收捧之意分付道臣軍保米代錢之一錢二錢加徵事竝雜費一斗價之爲四錢乃是定式則科外加斂極爲驚駭分付道臣嚴査還徵分給保民仍又曉喩民間俾無加納之弊何如上曰依爲之龍仁保錢加捧事誠有是弊如許守令小則營門決杖大則拿罷焉敢逭乎其委折令道臣査實狀聞可也出擧條履素曰果川等三邑御史李肇源書啓中果川龍仁振威還米以太代捧事蠲恤條件中最初頒下者營邑自當量宜詳悉擧行此則置之何如上曰依爲之出擧條秉模曰御史鄭履綏書啓中還穀石代云云似指單代而準折之法昭載法典繡衣以按法之任有此法外之論恐非小失罷職何如上曰他大臣之意何如濟恭曰繡衣體重雖施問備其罪名不輕矣憙曰臣意亦然矣履素曰雖出於目下民願而還穀法意甚重右相請罷恐不爲過矣上曰右相之言亦然而封書中旣有條陳已施外加施之事繡啓設有生疎之失容有可恕領府之言好矣爲先從重推考可也出擧條仍命書榻敎曰御史鄭履綏從重推考致中曰衿川縣監洪景厚災政專委鄕所抄戶亦多不均治道役價或有中間消瀜將帖絡續實爲貧民之弊爲辭爲先罷職令該府拿問處之何如上曰爲治則不至未瑩云而些少錯誤非不知之此時此邑難付生手姑爲勿論以待來頭勤慢處置之地而更或泛忽又何顧藉當施加倍之律以此嚴飭可也出擧條致中曰安山郡守趙鎭完邑務多滯民情阻隔一郡之致怨此爲大頭腦以災政不足軫恤稅納不免白地至以安山之民不如無倅怨聲流播隣境代憫爲辭爲先罷職令該府拿問處之何如上曰曠官非渠之罪此亦勿論以責來效可也出擧條仍命書榻敎曰安山郡守今日政以海西守令中相換又命書榻敎曰畿邑守令有闕之代皆令今日政差出待下批使之當日辭朝致中曰富平府使康命吉通津前府使金履容漣川前縣監金養直朔寧前郡守康命吉等不法之罪大臣旣已論列已有嚴處之命臣曹不必更爲回啓坡州牧使趙宅鎭抄戶循私官需取怨合施譴罷爲辭長湍府使李鎭翼吏奸莫察民訟輒滯抄戶則專委吏鄕俵災則未免乾沒衰老之政昏憒之治終難責之以災歲字牧之任爲辭兩邑守令竝罷黜令該府拿處何如上曰依爲之別無更問之事拿處則勿論而趙宅鎭之瑣姻招謗尤爲可駭施以不敍之典可也出擧條致中曰陽城縣監權䘩政旣柔善不能束濕修改斂錢大取民怨俵災抄戶怨咨載路恩綸未頒一境之民莫知停代之特恩全不事事觸處憒憒合施譴罷爲辭令該府拿處何如上曰依爲之出擧條致中曰果川縣監金履裕治務終欠振勵而病或妨事捧糴不無奸弊移轉代錢不能察飭爲辭爲先罷職令該府拿處何如上曰此亦與衿川無異難付生手今姑勿論更責來效可也出擧條致中曰楊根郡守尹行醇柔善太過奸細舞弄俵災之際該吏偸手爲辭爲先罷黜令該府拿處何如上曰柔善雖難責之於剸理此時邑倅迎送可悶渠若着念改圖豈不愈於新叨生手乎今姑勿論繡啓諸般條件更令道臣詳査狀聞可也出擧條致中曰安城郡守曺允植以猾校用私民受其害綸音晩頒還上濫捧執災過削爲辭令該府拿問處之何如上曰此亦有所幹之所重更觀來頭勤慢爲可至於綸音之晩頒亦非渠公然曠官今姑勿論可也出擧條致中曰仁川府使李衡弼南陽府使李翼鎭陽川縣監沈公燁交河郡守丁載運豐德府使李文爀楊州牧使韓光近竹山府使柳仁喆廣州府尹徐美修水原判官鄭東協振威縣監吳在斗龍仁縣監徐理修加平郡守柳得恭永平縣令朴奎淳抱川縣監趙重鎭驪州牧使柳焵利川府使南寅老陰竹縣監尹命基陽智縣監洪旭浩等或有治聲而別無優異之績或有疵政而亦無顯著之罪金浦前郡守兪漢雋則前已被勘竝置之何如上曰依爲之徐美修之以家爲官不念瘝曠苟能小心寧或若是爲先從重推考可也出擧條致中曰高陽郡守王道常御史丁若鏞以爲吏憚民懷行路稱誦洪樂游以爲抄戶從實俵災無怨蔡弘遠以爲志欲殫竭糴有譽聲三度繡啓俱是純褒合有褒賞之擧施以陞敍之典何如上曰依爲之出擧條庠曰平丘察訪池日賓以驛貢不停有違朝令爲言矣事當査實論罪令該府拿問處之何如上曰依爲之出擧條晉賢曰御史書啓自有格例而御史鄭來百書啓紙樣旣異常格職名亦不書塡且多誤字殊涉未安推考警責何如上曰依爲之出擧條履素曰卽見喬桐俵結摘奸史官曺錫中書啓則喬桐前府使許𣷯去後醜謗尙多嗤點衙客之勒娶富漢寵吏之橫侵漁商船材發賣五百兩之歸於私用裨鄕賣帖四百兩之稱以貸用屯稅軍錢之盡爲消融許多罪犯萬萬痛惡似此貪婪不法之類不可尋常處之令該府各別嚴覈施以當律其所入己之數一一徵捧可以會錄者會錄可以出給者出給喬桐昨年停退大同米三百餘石仍停事事係惟正之供有難自下闊狹已因畿狀而防塞此則置之何如上曰依爲之許𣷯事可謂罔赦寧邊之後更何敢張蓋臨民而因其乏人不得不點下則渠亦有人心寧忍於昨年喬桐爲貪饕不法之罪乎此等之類若不嚴處何以戢他爲先令該府拿來嚴囚捧口招以聞本邑昨年大同事限麥秋停退可也出擧條仍命書榻敎曰喬桐前府使許𣷯令該府拿來嚴囚捧口招以聞履素曰賙賑事道臣帥臣必有料量第加申飭俾無一民失所之歎爲宜各營身保米代錢濫捧事三斗代納果爲一兩二錢而此外所謂情債後錢等名色不可不添捧史官恐未審察而然江都留餉米代錢之濫捧亦似爲色落條而無論如此如彼更爲嚴飭爲好矣上曰依爲之出擧條履素曰卽見楊州廣州俵結摘奸史官具得魯書啓則北漢城內居民流散事石角之地所仰哺者卽城餉收捧時如干賣買之資而今年捧留本邑此路已塞散而之四其勢誠然畿民例所受還上分數停退各邑捧留耗條令該廳量宜分還以爲接濟之地楊州前郡守李忠佐事武斷鄕曲萬萬駭痛令該府拿問勘律思陵前參奉鄭運耆斫木發賣簽軍受賂鄙屑之習不可無懲亦令該府拿問定罪廣州山城寺刹許多弊瘼事聞極可駭保障重地設置摠攝積峙軍器統轄緇髠法意何等嚴重則官府吏胥之如是侵漁漸至凋殘是豈成說乎嚴飭該道及守禦廳一切禁斷俾有蘇革之實效而如是申飭之後若有復循前習之擧則該府尹各別嚴勘爲宜分院稅米事徐俊輔所啓中已爲論列不必更爲稟處而匣燔罷後匠人失利事當初禁防蓋出於去奢侈之聖意則今不可更設且況匣燔名色之出不過數三十年則匣燔之前匠人亦爲聊賴今何敢以此稱冤乎此則置之木物收稅事誠如史官之言無論大小材木自分院一一收稅以爲燔造所用法意卽然此則歸於消瀜而近處私山一倂斫伐寧有如許道理嚴飭該院俾無敢如前襲謬而此後若有似此弊端則該官員各別論勘員役施以刑配之典爲宜還上隣族徵事果爲平民切骨之瘼若或指徵無處積逋未了者亦不可一例防塞而至於面任之多數受還貽弊村民不可不各別嚴飭此則分付道臣使之嚴飭各邑何如上曰依爲之其中分院匣燔事初無設禁之朝令則今稱設禁云者抑何委折問于該院若以去夏筵敎之語及匣燔之侈靡認爲設禁則此則不然無論匣燔例燔但當禁其侈靡省其功力而已以此意令該院都提擧知悉而本事旣上聞之後宜有一定之式此後奇巧之制一切嚴禁可也出擧條履素曰卽見楊州廣州俵結摘奸史官徐俊輔書啓則楊州抄戶以簡爲主隨其面之大小災之淺深抄出其最可矜者加數添入事二十餘面抄戶之際難保其一一無漏分付道臣更加査實不得不加抄者量宜加抄爲宜各陵寢修改時楊州檜巖古州內等面民結先收錢一兩五錢以會減儲置米還給而所謂還給從重消融便同民貸且不還給此後以儲置米取用先爲斂錢之弊永爲禁斷事莫重陵役旣以儲置會減則斂用民結已極苟且畢竟又不還報事尤可駭分付道臣斂錢一款嚴加禁飭爲宜陵幸時分辦雜物逐戶斂錢道臣巡審亦有此弊事幸行時分辦雜物雖微細之物皆以儲置米會減則楊州之斂錢民戶固已可駭道臣巡審時謬例尤不可不嚴禁分付道臣卽爲矯革爲宜楊州龜旨禿音兩面所在馬位田畓因賭地之不爲減數尙未收穫自兵曹量宜減給此後則一從年事從實執卜事荒年收稅惟正之貢尙且裁減馬位雖重必欲依前收稅實是行不得之政分付該曹量宜減給俾卽收穫此後則一從年事從實執卜爲宜平丘雙水兩驛兵曹馬仍把之貰轉成痼弊此後如式交替或有不得已仍把之時則貰價量宜酌定雙水驛吏願立爲二匹而平丘驛無吏願立雙水一匹使平丘分當事兵曹馬之仍把兩驛願立之或有或無俱爲弊端分付道臣從便釐正俾杜爲弊之端爲宜楊州戢盜之政爲慮校卒之爲弊譏詗則便卽撤去捉賊則專不懲治別加禁飭事擾民之禁戢盜之政不可偏廢分付道臣更加申飭嚴束校卒着意詗察閭里侵擾之弊亦爲察飭爲宜廣州分院次知六面火田稅摠過徵事已收稅處雖難一一還給未收稅處分付該院從實減給爲宜廣州吏逋最爲痼弊倉中分石尤極痛駭刻期徵捧照律嚴繩此後以斗分給以防分石之弊事逋吏之律載在法典分付道臣嚴飭徵捧如律勘處至於分還之以斗以石例之久近弊之有無有難的知亦令道臣詳査釐正爲宜訓局屬龍津倉屯民受還小豆以相當穀準折代捧事從願代捧旣有朝令分付該營依外邑還上例從民願準捧爲宜分院火田所在退村等六面刈柴價家戶米斗斛過大斛上高峻一斛所納幾至一石又半窮殘逃躱之戶徵隣徵族呼冤狼藉每歲當捧實戶令地方官修成冊報于分院所捧斗斛亦依本邑例釐正事虛戶徵隣大斛濫捧俱係民隱分付道臣往復該院卽速釐正仍爲定式爲宜守禦廳將官差汰頻數爲弊甚多殿最射講居不者勿卽輒汰依京營例更令肄習事殿最射講居不人之汰任乃是法典中間爲弊之端帥臣自當察飭此則置之爲宜廣州許多軍保黃口老除之類無一得頉其在重保障之道宜有減額事黃口之當頉未頉朝禁至嚴保障重地軍額減數不可輕議分付道臣嚴飭邑倅當頉之類一一査頉代定俾勿如前爲宜慶安驛站以其稍迂大路使星之行不入驛站而入店舍使本驛出站爲弊多端店戶漸縮大小使星竝令依例直入本驛出站之弊永爲禁斷事出站之爲弊姑無論使星之行不入驛而入店事體誠極未安分付道臣申明舊制大小別星皆令入接於驛站爲宜松坡鎭守廳倉穀納糴民人輩或稱守廳倉壯營穀年前楊州砥平屯穀給代以山城穀劃給收稅則初無毫分干涉於壯營而倉屬之公然憑藉監色之不能禁止萬萬可駭斗斛色落過濫之說亦有所及聞事憑藉他營變幻事實欺脅愚民過濫徵捧究厥所爲萬萬痛駭不可棍治而止當該新舊監色竝令攸司捉來嚴刑定配分付道臣更爲申明曉諭於納糴民人等處爲宜松坡倉分還置近地大面而勒換於數百里外自明年無論遠近平均分給近倉處仍納本倉遠面則納于山城斗斛色落一依山城例爲之事舍近面而授遠面糶糴往來之際爲弊必多分付帥臣量其遠近均排移分俾除此弊色落斗斛亦依史官之言施行事分付何如上曰依爲之出擧條履素曰卽見衿川廣州水原治道摘奸史官鄭文始書啓則衿川所劃災爲一百五十一結而本縣災摠中流來災爲九十結零而其中十八結吏鄕潛自偸食事災結法意何等嚴重而吏鄕之偸食若是狼藉邑倅之矇不致察誠爲可駭而纔因該縣御史書啓自該曹回啓論勘該縣監論罪一款今姑置之當該災結偸食鄕色等分付道臣照法嚴繩偸食災結十八結使之還錄爲宜衿川縣留庫稷之擅自加分換名作租事還穀之擅自加分作租誠極駭然令道臣詳査釐正爲宜衿川縣免稅條一百三十二兩加捧勅需米每斗五錢式執錢那移貸用事免稅條之加捧勅需米之那移大是法外竝令道臣嚴加査究更爲狀聞後稟處何如上曰該縣監初則欲爲勿論史官書啓中俵結一事論列之後無論不察與否其在國法不可勿問令該府拿問査實以爲勘處之地可也出擧條履素曰今番歲幣方物下去時沿路貽弊與否發遣本司郞廳一一摘奸則郞廳李熙燮手本內以爲畿內以京中雇馬載去與差使員下屬無所管攝故別無弊端自金川至中和金川郡守以差員領去而所謂募馬等牌捧錢三十七兩於各站馬夫等處以爲差員下屬人情酒食之費云方物差員則遂安郡守自金川領去而又捧十兩錢於馬夫等處以人情分給差員所屬中和以下則都差使員肅川府使差使員祥原郡守領去而兩差員下屬輩各捧四十兩錢於各站馬夫等處外此使行過去時廚傳等節無一爲弊之端云矣向來飭敎何如而差員之不能檢察致有情債之潛相與受者極爲可駭竝令該府拿問處之何如上曰依爲之待畢捧糴令道臣報來後拿來事分付該府可也出擧條仍命書榻敎曰歲幣差使員肅川府使徐有龍祥原郡守崔廷岳遂安郡守朴思弼金川郡守李命瑀竝待畢捧糴令道臣報來後拿處履素曰此忠淸左右道摘奸本司郞廳柳春源李宜秀手本也以爲綿布勿拘分數便宜分等停代事批旨內書付坊曲民皆聞知與否一一採探則各邑擧皆書付無一夫一婦不聞不知之弊而其中大興藍浦槐山等曉諭之節與他邑別無異同民皆聞知而大興藍浦眞諺書付不及於坊曲諸處只於各面各付一張比他邑差有少欠槐山則無一張書付於通衢店幕爲辭矣三邑曉諭之說雖曰與他邑別無異同大興藍浦則眞諺書揭只及各面不及於坊曲槐山則通衢店幕無一張朝令之安敢若是慢忽三邑守令竝令該府拿問從輕重勘處何如上曰更觀前頭勤慢竝推考槐山郡守李英敎爲先從重推考當該道臣亦爲推考可也出擧條仍命書榻敎曰大興郡守柳烇藍浦縣監申在德推考槐山郡守李英敎爲先從重推考當該道臣亦爲推考履素曰銓法以格例爲重而日前以通淸事下詢於政廳也長亞堂俱爲赴政而乃以參議不參政不得通淸爲對云殊未知其何所據而有此彌縫之對也大凡政例無論堂上堂下通淸孰非判堂之所主張而在昔銓郞薦擬之時堂下通淸與銓郞可否堂上通淸與三銓可否若無銓郞三銓則不得通淸故雖有三銓銓郞掌通淸之說其實則判堂皆主之矣旣罷銓郞之後無三銓不得通之規自歸竝罷之科名以通淸者判書如前主之而佐貳中一人同參則諸般通淸無所拘礙只爲簡通於未赴政之僚堂者此實先朝庚申罷銓郞後不易之政格也今於郞選法革罷之後只當遵守庚申後已行之政格而已參議之不參政有何拘礙於通淸乎違越格例奏對不審之失不可置而勿論吏曹判書李致中罷職此後則一遵庚申之後格式判書赴政而參判參議中一人同參則大小通淸依例爲之之意申明分付何如上曰伊日入稟兩堂均有所失判書參判竝推考煩稟承宣亦爲推考可也出擧條仍命書榻敎曰初七日吏曹赴政判書參判竝推考煩稟承宣亦爲推考頤之曰三南方物物膳最尤甚六邑限明秋尤甚十二邑限麥秋停免事恩綸已爲頒下矣尤甚處自當奉綸音擧行而至如之次營邑之湖南監營左水營嶺南之左右兵營及湖西監營之稍實地方固當依例封進而三南道臣皆以之次營邑餘數自下分排於殿宮進上惶悚不敢云此等處封進何以爲之乎上曰三南無論三等邑除留本道可也出擧條頤之曰明年陳賀別方物當自禮曹稟旨知委於三南道臣而監營方物中或有自尤甚邑地方所在兵水營造成物種則監營取來造成以爲封進事分付三南道臣統帥與他閫帥不可比同依道臣例一體封進亦合事宜故敢此仰達矣上曰依爲之出擧條命致中讀嶺伯狀啓慶山等三邑罷黜事上曰後爲者亦安保其必勝於前倅也是可悶也致中曰今則蔭官中無可爲之人矣上曰今番御史中以了了者差送可也而亦勿拘常格也命書榻敎曰對讀官朴命燮外任代司僕正蔡弘遠爲之命退諸臣以次退出